|  |
| --- |
| ***Директни плащания*** |

1. На 28 февруари 2020 г., в Държавен вестник бяха обнародвани промените в Наредба № 3 от 2015 г. за условията и реда за прилагане на схемите за директни плащания и Наредба № 5 от 2009 г. за условията и реда за подаване на заявления по схеми и мерки за директни плащания за кампанията 2020. Земеделските стопани ще получават с 25% по-висока ставка за първите 50 едри преживни животни и за първите 200 дребни преживни животни по Схемите за обвързано подпомагане на животни. С Наредба № 3 се въвежда облекчение в изискването за доказване на реализацията на мляко по Схемата за обвързано подпомагане за млечни крави за стопаните на млечна крава в преход или преминала период на преход към биологично производство. Вместо досега изискваните количества от 2000 кг., те ще трябва да докажат реализация на по-ниски количества от 1 500 кг. мляко. Промяна има и за възрастта на биволите, допустими за подпомагане по Схемата за обвързано подпомагане за биволи, а именно женски животни на 27 месеца и повече. Съгласно настоящите изменения, при извършване на теренни проверки в сектор „Плодове и зеленчуци“ МЗХГ ще осъществява и контрол на площите, заявени за подпомагане с култура, несъответстваща на актуалния начин на трайно ползване на физическия блок. Ще се следи и за спазване на минималните агротехнически мероприятия. От 2020 г. периодът на задържане на полето на междинните култури за целите на изпълнение на изискванията за екологично насочени площи ще бъде от 1 септември до 1 ноември на годината на кандидатстване. По Схемата за специално плащане за култура- памук ще бъдат предоставени единствено официалните етикети от опаковките на семената, използвани за посев, като се заличава изискването за предоставяне на сертификат. С Наредба № 5 е актуализирано заявлението, където се въвежда възможността за подпомагане и на необлагодетелствените райони по подмярка 13.3. „Компенсационни плащания за други райони, засегнати от специфични ограничения“. Обхватът на тези райони ще бъде определен със заповед на министъра на земеделието, храните и горите. Регламентира се изискване към кандидатите по Схемата за единно плащане на площ, които използват площите за производство на коноп. Те трябва да представят всички оригинални етикети от използваните опаковки семена. ДФЗ-РА ще маркира етикетите и ще ги върне на кандидатите.

**2.** **На 26 февруари 2020 г. 40 510 земеделски стопани получиха над 75,6 мил. лв. на по Схемата за преходна национална помощ за тютюн.** Размерът на ставките по схемата е определен със заповед на министъра на земеделието, храните и горите. Финансовата помощ при сортова група „Басми” за количества до 1 тон включително е по 2,18 лв./кг, за количества над 1 тон до 2 тона съответно е 2,12 лв./кг, а за тютюнопроизводители с количества над 2 тона по 1,41 лв/кг. Размерът на плащането за сорт „Кабакулак” е 1,11 лв./кг, са сорт „Бърлей” е 0,81 лв./кг, а за „Вирджиния” е 0,64 лв./кг. Право на подпомагане имат земеделски стопани, които са отглеждали тютюн през която и да е година на референтния период 2007 – 2009 г., който е изкупен и премиран по реда на Закона за тютюна и тютюневите изделия.

|  |  |
| --- | --- |
| ***Визия за ОСП след 2020 г.*** |  |

**3. На 24 февруари 2020 г. се проведе заседание на Специалния комитет по селско стопанство (СКСС), на което бяха обсъдени текстове от Регламента за преходните правила за ОСП.** Председателството предлага да се преместят разпоредби относно допустимостта на някои видове разходи в периода на стратегическия план на ОСП и разширеното прилагане на схемите за помощ, от Преходния регламент в Регламента за Стратегическите планове по ОСП. Тези разпоредби ще се прилагат след 2021 г. Мнозинството ДЧ подкрепи председателството за предложения подход, но някои делегации поискаха паралелна работа и в Преходния регламент с цел приемственост. Във връзка с продължителността на новите многогодишни ангажименти за агроекологични плащания, поети по време на преходния период, в предложението на Комисията за Преходен регламент се предлага ДЧ, поемащи нови многогодишни ангажименти, да определят по-кратък срок от една до три години в своите програми за развитие на селските райони, с цел да се ограничи съществуването на сходни схеми, които се изпълняват паралелно, когато новото законодателство за ОСП влезе в сила. Голяма част от ДЧ не са съгласни с такова предложение, тъй като смятат, че то би довело до ниско ниво на екологична и климатични амбиция и би имало противоположен ефект на желания. Председателството предлага възможност за адаптиране на ангажиментите, след като се приеме стратегическия план и възможност за прекъсването им. Все още мненията на ДЧ по тези елементи се различават. Председателството ще продължи работа по периода и по възможните клаузи за адаптация и за прекъсване. Относно продължителността на преходния период от една година, 2021 г., някои ДЧ считат, че той не осигурява достатъчно време за подготовка на националните Стратегически планове по ОСП и за създаване на необходимите административни структури за успешно прилагане на новата правна рамка на ОСП след 2020 г. Председателството смята, че Съветът трябва да си изясни този въпрос при приемане на позицията си. България припомни искането си за удължаване на срока за подкрепа на необлагодетелстваните райони, които отговарят на условията след новото райониране. Следваща цялостна редакция на текста на Преходния регламент за прилагане на ОСП предстои да бъде представена за заседанието на СКСС на 9 ти март.

**4. На 27 февруари се проведе заседание на РГ „Хоризонтални земеделски въпроси (Реформа на ОСП)“, на което беше обсъден работен документ, изготвен от Хърватското председателство относно индикаторите, както и разпоредби** **относно допустимостта на някои видове разходи в периода на стратегическия план на ОСП и разширеното прилагане на схемите за помощ, преместени от Преходния регламент в Регламента за Стратегическите планове по ОСП и други разпоредби на Преходния регламент.** В работния документ за индикаторите председателството постави въпроси към държавите членки, след проведена дискусия на предходно заседание на работната група по съвместното предложение на австрийската, френската, германската, ирландската и испанската делегации, за опростяване на системата от индикатори. Целта на дискусията беше делегациите да помогнат да се идентифицират точното ниво и елементи на опростяване на системата от индикатори, като по този начин да се даде насока за бъдещото изготвяне на приложението с индикаторите и свързаните с него текстове в Регламента за стратегическите планове (РСП). Повечето ДЧ, включително и България, считат за положително да се групират индикаторите в две категории- за преглед на изпълнението и уравняване в една категория и за мониторинг в друга категория. Част от ДЧ предпочитат сами да изберат индикатори за годишния преглед на изпълнението от списъка с индикаторите за резултати в приложението към регламента. Други ДЧ подкрепиха другото предложение да се използват индикаторите за резултат за преглед на изпълнението на специфичните цели, посочени в таблица към работния документ. Продължи дискусията относно разпоредбите за допустимост на някои видове разходи (ЕЗФРСР) в периода на стратегическия план на ОСП и прилагане на програмите за подпомагане на сектора на маслиновото масло и на трапезните маслини, в лозаро-винарския сектор, помощта в сектора на плодовете и зеленчуците и в сектора на пчеларството, предложени от председателството, които да бъдат включени в Регламента за стратегическите планове на ОСП и Хоризонталния регламент. Като последна точка беше обсъдено предложението за Преходен регламент.

**5. Министрите на земеделието на България, Полша, Чехия, Унгария, Естония, Латвия, Литва и Румъния се обединиха около съвместна позиция за реформата на ОСП след 2020 г., включително запазване на текущото ниво на бюджета на среща на високо ниво, проведена на**  **24 февруари 2020 год., във Варшава (Полша).** По време на срещата, министрите постигнаха съгласие и подписаха съвместна декларация относно ключови елементи от реформата на ОСП след 2020 год. – външната конвергенция (сближаване) на директните плащания, както и бюджетът на ОСП, като засегнаха аспекти на новата Европейската зелена сделка. На срещата присъства и г-н Януш Войчеховски, европейски комисар по земеделие. По отношение на бюджета на ОСП след 2020 год., министрите категорично отхвърлиха намалението на финансирането на ОСП и настояха бюджетът да се запази на текущите нива, прилагани през периода 2014-2020 год. (включително за развитие на селските райони). Това искане се обосновава допълнително от новите изисквания към ДЧ, които произлизат от Европейската зелена сделка. Министрите настояват за спешна дискусия относно финансирането на ключови проекти в ЕС „сред които, но не само, политиката по климата, опазване на биоразнообразието и „От фермата до трапезата“. Министрите обърнаха сериозно внимание, че не трябва „да се налагат прекомерно амбициозни изисквания върху фермерите, без да им се предоставя възможност за адекватна финансова подкрепа“. Също така, водещите цели на Европейската зелена сделка „не трябва да заплашват разнообразието и конкурентоспособността на европейското селско стопанство“. По отношение на изравняването на нивата (външната конвергенция) на директни плащания, министрите считат, че е необходим „амбициозен подход“, чрез който „да се предоставят равни условия на всички фермери при изпълнение на екологичните и климатичните цели на ЕС“. Според министрите, изискванията на новата Европейска зелена сделка по отношение на намаляването на вредните въглеродни емисии ще трябва да се изпълнят от всички фермери в ЕС, което допълнително налага необходимост от изравняване на директни плащания. Министрите добавят също, че изравняването не трябва да бъде за сметка на ДЧ, където нивата на директните плащания са под средните на ЕС. Министрите подчертаха особеното значение на директната подкрепа за осигуряване на доходите на земеделските стопани (които стават все по-нестабилни в условията на пазарно ориентиран сектор). Социалната и икономическа стабилност на земеделието следва да бъде постигната заедно с екологичната устойчивост на сектора. В реформираната политика следва да бъдат запазени целите и техните положителни ефекти, насочени към нуждите на различните сектори на производството. Такива са обвързаната подкрепа и националната преходна помощ. В заключение, те настояват, че реформата на ОСП, трябва да направи политиката по-лесна за прилагане както за националните администрации, така и за бенефициентите, като изразиха своите опасения от несигурност, административна тежест и финансов риск за ДЧ, който произтича от новия модел на прилагане на новата ОСП. В своето изказване г-н Януш Войчеховски също настоя, че бюджетът на ОСП „трябва да отговаря на нивото на предизвикателствата, които трябва да бъдат посрещнати от селското стопанство“, като изрази своето задоволство, че „тази необходимост е осъзната както от Комисията и ЕП, така също и от ДЧ“. Комисарят призова „да се защити ключовата роля на ОСП за развитието на селските райони“, като настоя „че в тези райони не трябва да се прилага единствено финансирането на ОСП…а и друго европейско финансиране, особено от кохезионния и регионалните фондове“. Комисарят добави, че „икономиките и общностите в селските райони трябва да бъдат много добре подготвени за бъдещите предизвикателства“. Следващата среща на министрите по земеделие във връзка с бъдещето на ОСП след 2020 год. се подготвя от Чехия. Предвижда се те да се срещнат отново в Прага, на 30 март, във формат „Вишеградска 4+“. Очаква се на срещата да бъдат обсъдени отново последни развития в реформата на ОСП след 2020 год., регламентът за преходния период, както и дългосрочната бюджетна перспектива (която трябва да бъде обсъдена от ръководителите на ДЧ на 26-27 март т.г.).

|  |  |
| --- | --- |
| ***Още от ЕС и света*** |  |

**6. Коалиция от двадесет неправителствени организации (НПО) призовават еврокомисарите да разработят „специален план за действие“, за да се премине към „по-малко и по-добро“ производство и консумация на месо, млечни продукти и яйца като част от предстоящата стратегия „От фермата до трапезата“** (в края на март). Писмото от 26 февруари е адресирано до заместник председателя на ЕК Франс Тимерманс и комисарите Януш Войчеховски (земеделие и развитие на селските райони), Стела Кириакидес (здраве и безопасност на храните) и Вирджиниус Синкевичиус (околна среда, океани и рибарство). Отглежданите животни имат място в системите за устойчивост на храните, те са „част от екстензивни, кръгови и смесени селскостопански модели, които също имат по-голям потенциал за хуманно отношение към животните“. Но коалицията е обезпокоена, че "присъщата неустойчивост на голяма част от сегашните системи за отглеждане на животни в Европа и свръхконсумацията на месо, млечни продукти и яйца" отсъстват в съобщенията на Комисията относно стратегията. Този пропуск „застрашава надеждността и жизнеспособността на стратегията за постигане на целите й да превърне храната в ЕС в „глобален стандарт за устойчивост“. Повече информация можете да видите в Приложение 1.

**7. Преговарящият екип на Европейския парламент относно дългосрочния бюджет заяви в петък, на 21 февруари, че не можем да си позволим тесен счетоводен подход с пълна липса на политическа визия след провалала на преговорите между лидерите на ЕС на 20-21 февруари за Многогодишната Финансова рамка (МФР) за 2021-2027 г.** Провалът в преговорите се дължи на непоколебимата позиция на държавите от „умерените четири“ страни, ръководени от Нидерландия, които се противопоставиха на бюджета на ЕС да се финансира с вноски над 1% от БНД и обсебени от принципа на „справедливо връщане“. Шарл Мишел ръководи подновяването на преговорите и възвръщането на европейския дух, необходим за намиране на компромис по този чувствителен въпрос. „Предложението на председателя на Европейския съвет Шарл Мишел очевидно нямаше амбиция и съгласуваност и призоваваме държавните и правителствените ръководители да продължат дискусиите с оглед намиране на добро споразумение“, обясни Йохан Ван Овертвелд, председател на Европейската парламентарна комисия по бюджет. Г-жа Hayer смята, че „липсата на сделка е по-добре от лоша сделка“. Представеното предложение беше неприемливо за Парламента с „благоприятен напредък“ по отношение на Общата селскостопанска политика (ОСП), но с „по-нататъшен неуспех по глобалните амбиции и собствените ресурси“. Преговарящият екип на Парламента вярва, че все още има време президентът Мишел „да търси компромис, който е печеливш за всички страни“ въз основа на проекта за постигане на по-силна Европа и отхвърля компромис тип „загуба за всички“ въз основа на най-ниския общ знаменател. Преговарящите в Европейския парламент се надяват също така, че държавните и правителствените ръководители на ЕС ще „прекъснат безизходицата върху собствените ресурси“. Повече информация можете да видите в Приложение 2.

**Приложение 1**

**Неправителствени организации (НПО) призовават еврокомисарите да разработят „специален план за действие“, за да се премине към „по-малко и по-добро“ производство и консумация на месо, млечни продукти и яйца като част от предстоящата стратегия „От фермата до трапезата“**

„Промените в хранителната ни система не могат да бъдат оставени само на избора на потребителите“, настояват здравните и зелените лобисти. Те искат да видят план за действие с обвързващи цели и мерки за намаляване на индустриалното животновъдно производство, подкрепа за по-доброто отглеждане на животни и „създаване на благоприятна хранителна среда“, за да повлияят на хората да преминат към по-здравословни, богати на растения диети. Коментирайки темата, Сини Ераяя заяви, че „производството и консумирането на месо и млечни продукти имат огромно въздействие върху околната среда и са основен двигател на изменението на климата“. Защитникът от НПО за околната среда, настоява, че е настъпил моментът „да започнем да третираме месото и млечните продукти като другите източници на замърсяване и да започнем да говорим за цели за намаляване“. В последния проект на плана за действие, придружаващ стратегията „От фермата до трапезата- за справедлива, здравословна и екологична хранителна система“, от ЕК посочват развитието на „Широки указания на ЕС за устойчива и здравословна диета“. Въпреки, че няма пряко споменаване на действията, чрез които да се намали производството и консумацията на месо, млечни продукти и яйца, Комисията обеща да започне проучване „за количествено определяне, в икономически план, на екологичните и обществените разходи (вкл. за здраве), свързани с производството и потреблението на най-консумираните хранителни продукти на пазара на ЕС“. В проект на приложение длъжностните лица се позовават на преразглеждане на Директивата за устойчиво използване на пестициди, с цел по-ниска зависимост от синтетични химически пестициди и стратегия за намаляване на свръхобогатяването на почвите. Очаква се Комисията да постави цели и да насърчава развитието на биологичното земеделие „чрез комбинация от мерки, вкл. подходящо стимулиране на търсенето на биологични продукти“. От Комисията също изглеждат настроени да приемат третично законодателство „за намаляване и по-добър мониторинг на използването на антимикробни средства в животновъдството и аквакултурите и да допринасят за борбата срещу антимикробната резистентност“. Готови са да представят предложение за нови геномни техники, след като статутът им е оценен съгласно правото на Съюза. Междувременно се очаква от ЕК да стимулира производството и използването на устойчиви и нови фуражни суровини и храни (като насекоми и водорасли) чрез преразглеждане на съответното законодателство, като стратегията за водораслите също е в процес на разработване. В рамките на ОСП служителите подчертават, че националните стратегически планове трябва да изпълняват стратегията „От фермата до трапезата“ и „да поставят амбициозни цели“. В стремежа си да насърчи глобален преход към устойчиви хранителни системи, изпълнителната власт на ЕС изглежда ще предложи нови регулаторни мерки „за намаляване на риска от обезлесяване и деградация на горите, свързани с хранителни стоки/ продукти на пазара на ЕС“ и ще включва „амбициозни устойчиви разпоредби, свързани с храните“ в съответните двустранни споразумения. Планиран е план за действие за измамите с храни, както и цели на равнище ЕС за намаляване на хранителните отпадъци след прилагането на мониторинг за нивата на хранителните отпадъци в цялата общност.

**Приложение 2**

**След провалала на преговорите между лидерите на ЕС на 20-21 февруари за Многогодишната Финансова рамка (МФР) за 2021-2027 г.**

„Предлаганите промени са недостатъчни за Парламента“, който припомня, че няма да даде съгласието си за МФР без задоволителна реформа. Предложението на г-н Мишел предвижда налог върху пластмасите и част от приходите от Европейски пазар на въглеродни емисии. Последният работен документ на Комисията обаче се отнася само за налога върху пластмасата. Германия се противопостави на създаването на нов собствен ресурс въз основа на част от приходите на Европейския пазар на въглеродни емисии. В допълнение, документът на Комисията предвижда механизъм за налог върху пластмасата, за да се избегне „прекалено регресивно“ въздействие върху националните вноски. С други думи, система за пречка на най-бедните страни да плащат твърде много от този данък. Всеки ще трябва да премине към МФР 2021-2027. Ако няколко държави членки не променят позициите си, ще имаме сериозни проблеми", предупреди Герт Ян Коопман, генерален директор (ГД" Бюджет") в сряда, 26 февруари в Брюксел. Изправен пред безизходица в преговорите, по- специално поради нестабилната позиция на четирите „умерени“ страни (Нидерландия, Дания, Швеция, Австрия), генералният директор на ГД „Бюджет“ все пак иска да бъде „оптимист“: "Историята на тези преговори показа, че в крайна сметка се постига споразумение". Той се надява, че другите сценарии, различни от компромис, няма да се случат: „Независимо дали сте „умерен“ или „приятел на сближаването“, всичко това са много лоши сценарии“. Г-н Коопман категорично подчерта, че ЕС вече изостава в процеса на създаване на новата МФР. В допълнение към Регламента за МФР са необходими правни инструменти за изпълнение на програмите. "Тези правни инструменти зависят от резултата от преговорите за МФР." За сближаването държавите членки все още трябва да представят своите "оперативни програми", които след това трябва да бъдат одобрени от Комисията. Но този процес отнема време. Съществува риск за 2021 г. да бъде година без необходимите правни инструменти за някои програми“, предупреди Герт Ян Коопман. Европейският парламент поиска от Комисията да представи спешно регламент за разширяване на правната основа. Г-н Коопман припомни, че тъй като този „едногодишен мини пакет за МФР“ също ще трябва да включва решение за собствени ресурси (в противен случай отстъпките ще изчезнат от 1 януари 2021 г.), „всички теми ще бъдат на масата“. Следователно ще бъде трудно да се постигне съгласие за този мини пакет по МФР в рамките на няколко месеца. Г-н Kooпман се противопостави срещу по-нататъшно намаляване на финансирането на нови програми. Той отбеляза, че страните са били много активни миналата седмица и че „за много държави членки националните парламенти и националното обществено мнение са много важни“. Комисията подчерта необходимостта от осигуряване на нови „свежи“ собствени ресурси, дори в „малки размери“, за да се облекчи натискът върху националните вноски. „Мисля, че с 10% от бюджета на ЕС, финансиран от собствени ресурси, това би променило динамиката на бюджетните преговори, заяви г-н Kooпман.